Οι απάχηδες των Αθηνών (ταινία, 1950)

Οι απάχηδες των Αθηνών είναι δραματική ελληνική ταινία του 1950, σε παραγωγή Ολύμπια Φιλμ, σκηνοθεσία Ηλία Παρασκευά και σενάριο Γιάννη Πρινέα. Πρωταγωνιστούν οι Μίμης Φωτόπουλος, Λάμπρος Κωνσταντάρας, Φραγκίσκος Μανέλλης και η Άννα Καλουτά.

Πλοκή

Η ταινία αποτυπώνει τις σχέσεις μεταξύ πλουσίων και φτωχών με φόντο την παλιά Αθήνα. Ο Κώστας είναι γνωστός στην πιάτσα ως "Πρίγκιπας". Οι δουλειές του είναι ύποπτες, όμως τις εκτελεί πάντα με φινέτσα. Έτσι, τώρα που έμαθε την άφιξη του Ελληνοαμερικανού νεόπλουτου κυρίου Παραλή και της κόρης του Βέρας, για την οποία ο Παραλής ψάχνει αριστοκράτη γαμπρό, αποφασίζει να παρουσιαστεί μπροστά του ως πραγματικός πρίγκιπας. Στο μεταξύ, ο ταπεινός γραμματέας και ποιητής Κλέων, βαθιά ερωτευμένος με τη Βέρα, αναγκάζεται να υποχωρήσει μπροστά στη θέληση και το χρήμα του κυρίου Παραλή.

Βάση της ταινίας αποτελεί η ερωτική ιστορία του Κώστα και της Τιτίκας, η οποία ξεκινά με αφορμή ένα ποτήρι που σπάει στο κεφάλι του Κώστα κατά τη διάρκεια ενός καβγά στην ταβέρνα του Αντρέα. Ακολουθεί μια σειρά από κωμικές καταστάσεις και παρεξηγήσεις, που καταλήγουν σε προσωρινό χωρισμό του ζευγαριού, που όμως ξανασμίγει στο τέλος της ταινίας.

 Διανομή ρόλων 

 Λάμπρος Κωνσταντάρας - Κώστας ή Πρίγκιπας
 Φραγκίσκος Μανέλλης - Καρούμπας
 Μίμης Φωτόπουλος - Καρκαλέτσος
 Ντίνος Ηλιόπουλος - Κλέων
 Λύντια Στεφανίδου - Τιτίκα
 Άννα Καλουτά - Βέρα Παραλή
 Αιμίλιος Βεάκης - Ανδρέας Βερέμης
 Μαίρη Λαΐδου - τσιγγάνα
 Παναγιώτης Καραβουσιάνος
 Γιάννης Πρινέας - Παραλής
 Μαρίκα Μαντινείου - Αρετή Παραλή

 Παραγωγή και παραλειπόμενα 
Ήταν η πρώτη απόπειρα παραγωγής κινηματογραφικού μιούζικαλ για τα ελληνικά δεδομένα. Το έργο του Χατζηαποστόλου είχε γνωρίσει ήδη μεγάλη επιτυχία ως οπερέτα στη Λυρική Σκηνή,  ενώ είχε προηγηθεί παλιότερη κινηματογραφική μεταφορά (1930) από την Νταγκ Φιλμ,  την πρώτη ελληνική παραγωγή όπου συγχρονίζονταν ήχος και εικόνα.

Την εποχή των γυρισμάτων της ταινίας, βρισκόταν σε εξέλιξη ο θυελλώδης έρωτας Λάμπρου Κωνσταντάρα και Άννας Καλουτά, που στάθηκε αφορμή για να χωρίσει ο Κωνσταντάρας από την πρώτη του γυναίκα, Γιούλη. 

Οι Μίμης Φωτόπουλος και Φραγκίσκος Μανέλλης ερμηνεύουν το χαρακτηριστικό τραγούδι "Ρετσίνα",  ενώ το ζευγάρι Κωνσταντάρας-Καλουτά τραγουδούν "Τι μάτια". 

 Παραπομπές 

 Εξωτερικοί σύνδεσμοι 
 Οι απάχηδες των Αθηνών στην Ταινιοθήκη της Ελλάδος
 Οι απάχηδες των Αθηνών  στο Cine.gr
Οι απάχηδες των Αθηνών στην TMDb
Κριτική της ταινίας  από τη Λευκοθέα Κανελλίδου

Κατηγορία:Ταινίες του 1950
Κατηγορία:Ελληνικές ταινίες της δεκαετίας 1950
Κατηγορία:Ελληνόφωνες ταινίες
Κατηγορία:Ελληνικές δραματικές ταινίες
Κατηγορία:Ταινίες βασισμένες σε έργα
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Ολύμπια Φιλμ
Κατηγορία:Ελληνικές ασπρόμαυρες ταινίες
Κατηγορία:Ταινίες σε σκηνοθεσία Ηλία Παρασκευά